Vruntlike grote tho voren vnde wes wij gudes vormoghen. Ersamen, leuen vrunde. Wij bidden juwe leue to wete[n]de, dat in korter vorledenen tid, alzo nu latest was vppe sunte Peter vnde sunte Pawils daghe, do vil it sik alzo, dat en dener quam van dem slote van Abo, gheheten Jeppe Sonesson, sulf ander, vnde sloghen enen schipman in sines schipperen schepe van Stattin. Do desse daet gheschen was, do rumeden se vnde quemen in enen hof nicht verne van dem kloster. Do dat ruchte vt quam, do lepen dar hen borger, borger knechte vnde geste. Do se in dem hoff quemen vnde nicht en wisten, dat de retthschuldighen vorborghen in deme houe weren, do vunden se twe ander Joen Karlsson knette, vnses houitmans vppe Abo, de vnschulduch weren, vnde sleghen vp ere dore, dar se inne leghen jn eren bedde. Dar wart de ene dor ghesteken, alzo dat he starf in dem verden dach, vnde numment bekande dis morghins we den schaden vnde daet ghedan hadde, sunder na enen obenbaren gheruchte vnde bewisingh en del van ghesellen, de dat seghen, dat Euert van dem Bokel den suluen dor stak mit enen baseler, de dar dot bleff. Vnde vorscreuen Euert nam de vlucht, alzo dat he mit sinem werde nene rekenschop helt eddir ok sine kosst betalede. So en kone wij anders nicht vresschen sunder Euert vorscreuen is sinis dodis schuldich vnde is de rechte hantdadegte. Vmme desse vorscreuen articula vnde stukke heft vnse houitman Joan Karlsson klageliken gheklaget ouer sinen doden knecht, wo de em so vnschuldich dot gheslaghen is, alzo he juwer ersamicheit suluen to scriuende wert. Hir vmme so dot wol umme Godis willen vnde vmme rechtuerdicheit willen, dat vnsem houitman vnde vns vnde sinen negesten vrunden des doden moghe recht wedder varen edder ok so danne sone vnde bote dat gotlik vnde moghelik sy. Dat wille wij teghen juwe ersamicheit in ghelike eddir in groteren saken teghen juwe leue vorschulden wor wij moghen. Scriptum loco ut supra in octaua visitacionis beate Marie virginis, nostre ciuitatis sub secreto. Borgermeistere vnde ratmanne to Abo. Adress: Den ersamen wiisen mannen, heren borgermeisteren vnde rathmannen to Reuall, vnsen guden vrunden mit vliite dandum.